Il-Ħamis, 26 ta' Ottubru 2017, Ruma: L-Ewropa waslilha ż-żmien biex tagħmel eżami serju tal-kuxjenza fuq ir-rwol tagħha f'soċjetà fejn ir-rata tal-faqar bla dubju qiegħda tikber jum wara l-ieħor. Skont l-aħħar rapport tal-Ewrostat, ċittadin Ewropew fuq erbgħa għaddej minn żmien diffiċli: dħul baxx ħafna, esklużjoni soċjali, għajnuna ta' xejn. L-ispejjeż qed jagħmluhom mhux biss l-anzjani, imma anki t-tfal, 27% minnhom jgħixu f'familji foqra. Il-faqar fost it-tfal issa sar fenomenu dejjem jikber anki fil-pajjiżi sinjuri, bħal Franza, il-Ġermanja u r-Renju Unit. Dan hu fenomenu soċjali li qed ifieri qalb l-Ewropa. L-għaqda tal-Ewropa ssejset fuq il-prinċipju tal-persuna, u fuq il-prinċipju tas-solidarjetà, li t-tnejn irridu norbtu fuqhom għal konvivenza ċivili mibnija fuq l-etika tar-responsabbiltà mifhuma kemm f'sens lajk u kemm f'dak reliġjuż. Illum m'għadux hekk: l-immaġni hi dik ta' Ewropa f'biċċiet li ċaħdet din is-sistema ta' valuri, u qed issir entità ftit li xejn solidali, magħluqa fl-interessi partikularistiċi, privati, individwalistiċi; art għammiela għal nazzjonaliżmi u estremiżi ta' kull xorta. Iktar minn hekk, qed tikber kontinwament id-differenza bejn dawk li għandhom u dawk li m'għandhomx. Kif jikteb il-Qdusija Tiegħu l-Papa Franġisku fil-Messaġġ għall-Jum Dinji tal-Foqra, li l-Knisja Kattolika se tiċċelebra għall-ewwel darba fid-19 ta' Novembru li ġej, "fi żmienna, waqt li qed joħroġ iktar l-għana sfaċċat maħżun f'idejn il-ftit ipprivileġġjati, u spiss ma' dan l-illegalità u l-isfruttament offensiv tad-dinjità umana, hu ta' skandlu kif il-faqar qed jitwessa' għal oqsma kbar tas-soċjetà fid-dinja kollha". Naħseb li f'dan il-kuntest l-Ewropa għandha twieġeb għall-isfida tad-diversi għamliet ta' faqar kemm b'dik li hi programmazzjoni ekonomika u l-promozzjoni tal-possibbiltajiet ta' xogħol, u kemm billi lkoll nedukaw ruħna għal korresponsabbiltà soċjali akbar, li tgħinna nħossu l-ġid komuni bħala valur li lejh ilkoll irridu nimxu anki permezz tas-solidarjetà mal-iżjed dgħajfa, prijorità li ħadd ma jista' jaħrab minnha. Għal Ewropa iżjed soċjali, fil-qlub u fl-imħuħ ta' min jiggverna u f'kull waħda mill-fażijiet tat-twettiq tal-miżuri politiċi, jeħtieġ nagħtu prijorità assoluta lill-foqra.
Għal Ewropa iżjed soċjali: Intervent tal-Isqof Mario Grech fil-Laqgħa Plenarja tal-COMECE